Grondbesetters slaan toe op Groot Vyf-wilderreservaatTwee van die reservaat se leeus. Foto: Dinokengbig5.com Grondbesetters het nagenoeg 1,5km van die Dinokeng-wildreservaat, noordoos van Pretoria, se heining verwoes omdat hulle glo beslag wil lê op die grond. Die Dinokeng-wildreservaat is amptelik in September 2011 geopen en is die enigste wildreservaat in Gauteng waar die Groot Vyf vrylik op 18 500ha grond kan rondbeweeg. Alison Odendaal, ŉ woordvoerder van Dinokeng, het Maandag aan Maroela Media gesê die reservaat het Saterdag ŉ dringende hofbevel teen die vermeende grondbesetters gekry nadat hulle Donderdagaand die heining aan die weste kant van die reservaat naby die Ndlovu-hek naby Hammanskraal erg beskadig het. Die persone is glo van ŉ aangrensende informele nedersetting. “ŉ Groep mense het Vrydag by die beskadigde heining betoog en ook ŉ brand binne die reservaat gestig,” het Odendaal gesê. Die Rust de Winter-pad is ook naby die St. Camillusskool met brandende bande versper.” Die Tshwane-metropolisie en die polisie se openbareorde-eenheid se hulp is ontbied om die skare uit mekaar te dryf. Die betogers het Saterdag weer byeengekom en amok gemaak, waarna die interdik bekom is. Die bevel is Sondagoggend aan gemeenskapsleiers van Hammanskraal en Refilwe oorhandig. “Volgens die interdik mag niemand die reservaat se heining beskadig nie. Ongemagtigde persone mag ook nie toegang tot die reservaat verkry of strukture oprig nie,” het Odendaal bygevoeg. Sy sê ŉ ondersoek is van stapel gestuur om uit te vind wie vir die dade verantwoordelik is en of daar geld betrokke is. “ŉ Man, wat beweer hy is die voorsitter van Wyk 73 van Sanco (South African National Civic Organisation), het na bewering reeds van die reservaatgrond onwettig verkoop en mense soek nou ‘hul grond’.” Die man ontken egter enige betrokkenheid. “Ons is bekommerd oor leeu-aanvalle in die gebied waar die heining beskadig is, en dat stropers toegang tot die reservaat gaan kry. Ons wou die heining regmaak, maar die werkers is met klippe bestook. Pale en drade is ook reeds gesteel. Dit is nou ŉ groot prioriteit om die heining te herstel, maar ons sukkel met mannekrag,” het Odendaal gesê. Volgens Odendaal sal Piet Venter, voorsitter van die Dinokeng-wildreservaat, Maandag die plaaslike ANC, die polisie, Tshwane-metropolisie en regering toespreek om die probleem en pad vorentoe te bespreek.